|  |
| --- |
| Reformovaná kresťanská cirkev na Slovensku |
| Ústava |
| Reformovanej kresťanskej cirkvi na Slovensku |
|  |
| Schválené na 2. zasadnutí VII. Synody Reformovanej kresťanskej cirkvi na Slovensku |
| **14. decembra 2002** |

|  |
| --- |
|  |

**I. HLAVA  
Úvodné ustanovenia**

**§1**

Reformovaná kresťanská cirkev na Slovensku (v ďalšom texte len „cirkev“), ktorú naše doterajšie zákony nazývali „Evanjelickou cirkvou helvétskeho vyznania“, „Evanjelickou reformovanou cirkvou“ a konečne „Re­formovanou cirkvou“, je časťou všeobecnej cirkvi Je­žiša Krista, a zahrňuje v sebe všetky reformované kres­ťanské cirkevné zbory na Slovensku.

**§2**

Cirkev stojí na základe Písma svätého, vyznáva histo­rické vierovyznania, menovite „Heidelberský katechizmus“ a „II. Helvétske vierovyznanie“. V zmysle týchto uzná­va Ježiša Krista za jedinú hlavu cirkvi a spravuje sa synodno-presbyteriálnymi zásadami. Tým cirkev s cir­kvami reformovaného vierovyznania celého sveta spája spoločenstvo ducha.

**§3**

V cirkvi žijú členovia cirkvi slovenskej, maďarskej a inej národnosti, ktorí napriek jazykovým rozdielnos­tiam patria do jednej cirkvi tak, že sa pritom snažia vzá­jomne sa pochopiť, byť si nápomocní a v bratskom spolunažívaní sa usilujú o službu, každý v duchu evan­jelia Kristovho, aby dosiahli pravú jednotu Božieho ľu­du, a tým poskytli aj dobrý príklad okolitému svetu. Cirkev je stavaná a stavia jedine na nášho pána Ježiša Krista tak, ako o tom vyznáva celé Písmo sväté. Čle­novia cirkvi sa budujú na duchovný dom, sväté kňaž­stvo, aby prinášali duchovné obete príjemné Bohu skrze Ježiša Krista (l Pt 2,5).

**§4**

(1) Cirkev svojou ústavou, štatútmi a službami sa snaží rešpektovať a uchovať ľudskú dôstojnosť a neustále ju ochraňovať. Preto utvára sústavu tejto cir­kevnej ústavy, ktorá je platná pre každý cirkevný orgán a každého člena cirkvi a zároveň je pomocným vodítkom pre dôstojný výkon cirkevnej služby.

(2) Presbytérium cirkevného zboru zodpovedá za to, aby každému veriacemu na základe reformačného princípu bolo zvestované evanjelium Ježiša Krista v jeho materinskom jazyku.

(3) Ako inštitúcia je nezávislou náboženskou korpo­ráciou, ktorá v zmysle cirkevnej ústavy a Písma svä­tého deklaruje úplnú náboženskú slobodu.

**II. HLAVA**

**Práva a povinnosti člena cirkvi**

**§5**

(1) Členom cirkvi je tá osoba, ktorá bola pokrstená.

(2) Samostatným členom cirkvi sa stáva ten, kto po najmenej dvojročnej príprave, vo veku 13-14 rokov zložil konfirmačnú prísahu, alebo ako dospelý pred cirkevným zborom verejne vyznal svoju vieru, zložil členský sľub, bol do cirkvi prijatý a v cirkevnom zbo­re príslušnom podľa jeho stáleho bydliska sa aktívne podieľa na živote cirkvi a pravidelne prispieva na úhra­du jej potrieb (§ 18).

**§6**

(1) Volebné právo v cirkvi má každý plnoprávny člen cirkvi (ods. 2 § 5), ktorý dosiahol 18. rok veku a ne­bol v disciplinárnom konaní pozbavený volebného prá­va.

(2) Volený môže byť taký plnoprávny člen cirkvi (ods. 2 § 5), ktorý dosiahol 21. rok veku, činne sa zú­častňuje na práci cirkvi a je bezúhonný.

(3) Voliči cirkevného zboru volia duchovného, ku­rátora, zapisovateľa a členov presbytéria na volebnom valnom zhromaždení. Pri voľbe funkcionárov sa zbor riadi podľa všeobecne zaužívaných cirkevných zvyk­lostí.

(4) Funkčné obdobie u funkcionárov všetkých stup­ňov trvá 6 rokov. Toto ustanovenie sa nevzťahuje na duchovného (ods. 4 § 15).

(5) Členovia a duchovní cirkvi nemôžu byť obme­dzovaní v náboženskom živote svojej viery a pri vyko­návaní náboženských úkonov. Ďalšie ich práva a povinnosti upravuje štatút.

**§7**

Každý člen cirkvi bez ohľadu na pohlavie, národ­nosť a na materinskú reč má úplnú rovnoprávnosť na bohoslužbách, vo vyučovaní náboženstva, v misijnej práci, pri náboženských obradoch, na cirkevných schôdz­kach, rokovaniach a voľbách, ako aj na všetkých stup­ňoch cirkevnej správy. Práva a povinnosti členov cir­kvi upravuje príslušný štatút.

**III. HLAVA   
Organizácia cirkvi**

**§8**

(1) Cirkevné zbory, senioráty a Generálna cirkev sú samostatnými cirkevnými telesami a právnickými oso­bami. Orgány týchto telies sú: orgány cirkevnozborové, seniorálne a generálnocirkevné.

(2) Samostatnými cirkevnými telesami a právnickými osobami sú aj také cirkvou zriadené inštitúcie a ústavy, ktoré zriaďuje cirkev pre vlastnú službu, a ktorých čin­nosť usmerňuje samostatný štatút.

**IV. HLAVA**

**Cirkevný zbor**

**§9**

(1) Cirkevný zbor je samosprávnou jednotkou, ktorá na určitom území spája jednotlivcov a rodiny k spo­ločnému pestovaniu reformovaného kresťanského ži­vota.

(2) Cirkevné zbory sú: matkocirkevné, združené ale­bo dcérocirkevné. Vo veci úpravy vzájomného vzťahu, územia a charakteru cirkevných zborov rozhoduje v rámci seniorátu seniorálne valné zhromaždenie matko-cirkevných zborov. Toto rozhodnutie berie seniorálne valné zhromaždenie do úvahy, prejednáva a odsúhlasuje. Jeho uznesenie nadobúda právoplatnosť len po schválení Synodou.

(3) Matkocirkevné zbory volia seniora, seniorálneho kurátora, sudcov seniorálnych rád, seniorálnych zapi­sovateľov a synodných poslancov, a to všeobecnou väč­šinou hlasov presbytérií.

(4) Na seniorálne funkcie a za duchovných poslan­cov Synody môžu byt volení len samostatní, zvolení duchovní, na svetské funkcie však len takí členovia cirkvi, ktorí vyhovujú podmienkam voliteľnosti stanoveným v tejto ústave (ods. 2 § 6).

**§10**

(1) Orgánmi cirkevného zboru sú: cirkevnozborové valné zhromaždenie, presbytérium a predsedníctvo pres­bytéria.

(2) Cirkevnozborové valné zhromaždenie tvoria všet­ci členovia zboru, ktorí majú volebné právo (ods. l §6). Cirkevnozborové valné zhromaždenie rozhoduje vo všet­kých otázkach, ktoré cirkevné predpisy prikazujú do jeho pôsobnosti.

(3) Cirkevný zbor spravuje presbytérium. Najnižší počet jeho členov je štyri a najvyšší štyridsať. Rozho­duje vo všetkých otázkach, ktoré cirkevné predpisy ne­prikazujú do pôsobnosti cirkevnozborového valného zhromaždenia alebo predsedníctva presbytéria.

(4) Predsedníctvo presbytéria pozostáva z duchov­ného (administrátora) a z kurátora cirkevného zboru, ktorí cirkevný zbor navonok spoločne zastupujú. Pred­sedníctvo presbytéria rozhoduje vo všetkých záležitos­tiach, ktoré cirkevné predpisy prikazujú do jeho pô­sobnosti.

(5) Cirkevnozborové valné zhromaždenie alebo za­sadnutie presbytéria sa môže konať len za prítomnosti duchovného (administrátora).

**V. HLAVA**

**Seniorát**

**§11**

(1) Viac cirkevných zborov, zjednotených za úče­lom správy a rozvoja cirkevného života, tvorí seniorát.

(2) Cirkevné organizačné jednotky Generálnej cirkvi s maďarskou jednacou rečou alebo so slovenskou jed­nacou rečou samy rozhodujú na úrovni zborovej a seniorálnej o všetkých záležitostiach, ktoré sa ich týkajú.

(3) Územné zmeny seniorátov, zrušenie terajších seniorátov, zlúčenie alebo utvorenie nových seniorátov môže nastať na žiadosť zainteresovaných cirkevných zborov alebo seniorátov. Po vypočutí seniorátov o žia­dosti rozhoduje Synoda.

(4) Na území seniorátu sa považuje za vyzdvihnutú taká cirkevná obec, ktorej sa pripisuje zvláštna dôleži­tosť, alebo ktorá má približne 1000 členov. Takýto zbor cestou pozvania alebo konkurzu môže zvoliť len také­ho duchovného, ktorý má za sebou aspoň 5-ročnú sa­mostatnú duchovenskú prax a má dobré predpoklady na vykonávanie náročných duchovenských služieb.

Na takéto miesto podľa potreby a v záujme zabezpe­čenia patričnej odbornej a náročnej duchovenskej pô­sobnosti je možnosť vytvoriť funkčné miesto kaplána alebo ďalšieho duchovného.

**§12**

(1) Orgánmi seniorátu sú: seniorálne valné zhromaž­denie, seniorálna rada, seniorálne predsedníctvo a se­niorálne súdnictvo.

(2) Členmi seniorálneho valného zhromaždenia sú: senior, seniorálny kurátor, seniorálny duchovný a svet­ský hlavný zapisovateľ, duchovní a svetskí seniorálni sudcovia, seniorálny duchovný a svetský zapisovateľ, seniorálny právny zástupca (alebo viac právnych zás­tupcov), všetci samostatní duchovní (administrátori) činní na území seniorátu a matkocirkevnými zbormi zvolení zástupcovia.

(3) Kapláni, leviti, zboroví pracovníci a zástupcovia dcérocirkevných zborov majú právo zúčastniť sa se­niorálneho valného zhromaždenia s hlasom poradným. V prípade pozvania sa môžu zúčastniť s hlasom po­radným aj členovia seniorálnych komisií. Seniorálne valné zhromaždenie rozhoduje vo všetkých záležitos­tiach, ktoré sú cirkevnými predpismi prikázané do je­ho pôsobnosti.

(4) Členmi seniorálnej rady sú: senior a seniorálny kurátor ako predsedovia, duchovný a svetský seniorál­ny hlavný zapisovateľ ako stáli zástupcovia seniora a seniorálneho kurátora, ako aj ďalší duchovní a svetskí členovia zvolení seniorálnym valným zhromaždením z jeho stálych členov v počte stanovenom Synodou. Se­niorálna rada rozhoduje vo všetkých záležitostiach, kto­ré nie sú cirkevnými predpismi prikázané do pôsob­nosti seniorálneho valného zhromaždenia alebo senio­rálneho predsedníctva. O svojej činnosti musí podať správu seniorálnemu valnému zhromaždeniu.

(5) Seniorálne predsedníctvo tvoria: senior a senio­rálny kurátor, ktorí seniorát navonok spoločne zastu­pujú. Seniorálne predsedníctvo rozhoduje vo všetkých záležitostiach, ktoré sú cirkevnými predpismi prikáza­né do jeho pôsobnosti.

**VI. HLAVA**

**Generálna cirkev**

**§13**

Senioráty:

I. bratislavský

II. komárňanský

III. tekovský

IV. gemerský

V. západokošický

VI. východokošický

VII. užský

VIII. michalovský

IX. ondavsko-hornádsky - tvoria spolu Gene­rálnu cirkev.

**Synoda  
§14a**

(1) Synoda je najvyšším zákonodarným a riadiacim orgánom Reformovanej kresťanskej cirkvi na Sloven­sku.

(2) Synoda skúma a určuje učenia cirkvi (ius reformandi).

(3) Synoda:

a) schvaľuje ústavu a zákony cirkvi;

b) usmerňuje zákonodarnú činnosť cirkvi a určuje úlohy v oblasti cirkevnej disciplíny;

c) rozhoduje o vzniku a zániku seniorátu;

d) rozhoduje o založení a zrušení vzdelávacích a iných zariadení, rovnako v otázke vzdelávania a výchovy duchovných, ako aj duchovenských skú­šok;

e) rozhoduje o sviatkoch a o otázkach bohoslužieb;

f) rozhoduje vo veci prekladu Biblie, bohoslužob­ného poriadku a spevníka;

g) volí svojich funkcionárov;

h) volí Synodnú radu a odborné komisie Synody;

i) rozhoduje vo veciach, ktoré sa týkajú riadenia a správy Reformovanej kresťanskej cirkvi na Slovensku ako celku;

j) rozhoduje vo všetkých otázkach, ktoré vyžadujú stanovisko alebo rozhodnutie Reformovanej kresťanskej cirkvi na Slovensku na najvyššom stup­ni, alebo ktoré boli prikázané iným právnym pred­pisom do jej pôsobnosti.

(4) Funkčné obdobie Synody je šesť rokov. Pove­renie poslancov Synody trvá až do vzniku novej Synody.

(5) Synoda má 36 zvolených poslancov, ktorí sú zvolení cirkevnými zbormi v nasledovnom počte:

Bratislavský seniorát: 4

Komárňanský seniorát: 6

Tekovský seniorát: 4

Gemerský seniorát: 6

Západokošický seniorát: 6

Východokošický seniorát: 4

Užský seniorát: 2

Michalovský seniorát: 2

Ondavsko-hornádsky seniorát: 2

(6) Členovia Predsedníctva synody a zástupca teo­logickej akadémie sú vyplývajúc z ich funkcie členmi Synody s hlasovacím právom.

(7) Členmi Synody s poradným hlasom vyplývajúc z ich funkcie sú:

a) riaditeľ kancelárie Predsedníctva synody;

b) generálny právny zástupca (prokurátor);

c) radcovia.

(8) Na zasadnutiach Synody sa môžu s poradným hlasom zúčastniť aj tí seniori a seniorálni kurátori, kto­rí nie sú členmi Synody.

**§14b**

(1) Polovicu synodných poslancov seniorátu treba zvoliť z radov duchovných, kým druhú polovicu spo­medzi tých svetských členov cirkvi, ktorí sú voliteľní za presbytera.

(2) Popri riadne zvolených poslancoch Synody treba zvoliť aj náhradných poslancov v počte najmenej po­lovice počtu riadne zvolených duchovných a svetských poslancov.

(3) Poslancov Synody potvrdzuje senior daného seniorátu.

(4) Zvolenie synodných poslancov senioráty ozna­mujú Predsedníctvu synody.

(5) Ak sa člen Synody nemôže zúčastniť na zasad­nutí Synody, zastupuje ho náhradný poslanec.

(6) Mandát duchovného člena Synody zaniká spolu so zánikom jeho funkcie duchovného v senioráte. Man­dát svetského člena Synody zaniká, ak sa poslanec odsťahuje zo seniorátu.

(7) Ak člen Synody bol zvolený za biskupa, respek­tíve generálneho kurátora, za zástupcu biskupa, res­pektíve generálneho kurátora, na jeho miesto treba de­legovať toho náhradného poslanca, ktorý získal naj­viac hlasov v danom senioráte.

**§14c**

(l) Zasadnutie novozvolenej Synody sa začína bohoslužbami.

(2) Na prvom zasadnutí členovia Synody odovzda­jú svoju poverovaciu listinu vekovému predsedovi no­vozvolenej Synody, ktorý ju preverí, výsledok pre­verovania vyhlási a určí zoznam prítomných a potvrdených poslancov.

(3) Novozvolená Synoda za predsedania vekových predsedov (najstarší duchovný a svetský synodný po­slanec), za asistencie vekových zapisovateľov (dvaja najmladší duchovní, respektíve dvaja najmladší svet­skí synodní poslanci) si - tajným hlasovaním, na svo­jom prvom zasadnutí - zvolí:

a) členov Synodnej rady;

b) členov odborných komisií Synody;

c) generálneho právneho zástupcu (prokurátora);

d) členov Generálneho cirkevného súdu.

(4) Synoda schváli svoj rokovací a pracovný poria­dok.

(5) Zasadnutia Synody vedie biskup a generálny ku­rátor, v ich neprítomnosti túto funkciu zastávajú ich zástupcovia.

(6) Hlasovacie právo majú zvolení a potvrdení po­slanci a tí členovia, ktorí sú vyplývajúc z ich funkcie členmi Synody s hlasovacím právom.

(7) Synoda je uznášaniaschopná, ak sú prítomné aspoň 2/3 všetkých jej členov.

(8) Synoda prijíma svoje uznesenie jednoduchou väčšinou prítomných členov (50% + 1). K novelizácii ústavy je potrebná dvojtretinová väčšina všetkých čle­nov Synody.

(9) Zasadnutia Synody sú verejné. Na návrh Pred­sedníctva synody alebo 8 poslancov Synody treba uskutočniť neverejné zasadnutie.

(10) Zasadnutia Synody sa začínajú pobožnosťou a končia modlitbou.

(11) Zasadnutie Synody treba zvolať s uvedením hlavných bodov rokovania na miesto určené Predsedníctvom synody aspoň 20 dní pred lehotou určenou na podanie návrhov. V mimoriadnych prípadoch Pred­sedníctvo synody môže zvolať zasadnutie Synody aj 8 dní pred lehotou určenou na podanie návrhov.

(12) Synoda zasadá najmenej raz do roka.

(13) Synoda môže svoje zasadnutia hocikedy od­ročiť. Na základe uznesenia Synodnej rady alebo spoločnej písomnej žiadosti 12 synodných poslancov je Predsedníctvo synody povinné zvolať zasadnutie Sy­nody do 60 dní s písomným označením bodov prog­ramu.

**Odborné komisie Synody   
§14d**

(1) Synoda si z vlastných radov volí odborné komi­sie.

(2) Odborné komisie Synody si volia svojho pred­sedu z vlastných radov.

(3) Odborné komisie môžu do svojej práce vtiahnuť - s poradným hlasom - aj odborníkov.

**Synodná rada   
§14e**

(1) Synoda si na dobu svojho funkčného obdobia volí na riešenie úloh, ktoré nepatria do oblasti zákono­darstva, Synodnú radu. Synodná rada má 12 členov: 6 členov tvorí Predsedníctvo synody a 6 členov si volí Synoda z vlastných radov; a to v osobe 3 duchov­ných, respektíve 3 svetských poslancov. Návrh na oso­bu členov Synodnej rady môže dať hociktorý synodný poslanec.

(2) Do Synodnej rady okrem riadnych členov je tre­ba zvoliť aj troch duchovných, respektíve troch svet­ských náhradných členov, ktorí riadnych členov v ich neprítomnosti zastupujú.

**§14f**

(1) Synodná rada je uznášaniaschopná, ak sú prí­tomné viac než 2/3 jej členov.

(2) Svoje rozhodnutia prijíma jednoduchou väčši­nou prítomných členov.

(3) V personálnych otázkach Synodná rada rozho­duje tajným hlasovaním.

**§14g**

(1) Zasadnutie Synodnej rady vedie biskup a ge­nerálny kurátor, v ich neprítomnosti túto úlohu zastá­vajú ich zástupcovia.

(2) Rokovanie vedie vždy jeden člen dvojčlenného predsedníctva.

(3) Na zasadnutiach Synodnej rady - s poradným hlasom - sa môžu zúčastniť aj pozvané osoby.

**§14h**

(1) Synodná rada zasadá podľa potreby, ale najme­nej dvakrát do roka. O svojej činnosti raz do roka po­dá správu Synode.

(2) Zvolanie Synodnej rady zabezpečuje Predsed­níctvo synody. Predsedníctvo synody je povinné zvolať Synodnú radu do jedného mesiaca, ak o to požiada 1/4 jej členov.

**§14i**

(1) Do pôsobnosti Synodnej rady patria všetky zá­ležitosti, ktoré nepatria do výlučnej právomoci Synody a o ktorých treba rozhodovať medzi dvoma zasad­nutiami Synody.

(2) Do pôsobnosti a právomoci Synodnej rady patrí najmä:

a) vykonávanie rozhodnutí Synody;

b) zabezpečenie vypracovania návrhov a zákonov, ktoré budú predkladané Synode a vykonávanie prípravných prác nevyhnutných ku chodu práce Synody;

c) rozhodovanie v záležitostiach postúpených seniorátmi;

d) rozhodovanie vo veci prevzatia nových bremien a tiarch, ktoré sa týkajú cirkvi ako celku;

e) schvaľovanie rozpočtu a výročnej správy hos­podárenia orgánov a organizácií Generálnej cir­kvi;

f) rozhodovanie vo všetkých záležitostiach, ktoré iné právne predpisy prikazujú do jej pôsobnosti.

**VII. HLAVA**

**Duchovní a duchovenská služba**

**§15**

(1) V duchovenskej službe môže pôsobiť iba taký člen reformovanej kresťanskej cirkvi, ktorý má kvalifikáciu predpísanú v cirkevnej ústave a štatútoch, a súčasne sú u neho splnené podmienky predpísané v štátnych zákonoch.

(2) Na samostatné vedenie duchovenského úradu je oprávnený len taký duchovný, ktorý po získaní odbornej kvalifikácie, pred komisiou zostavenou cirkvou s úspechom zložil duchovenské skúšky. V duchovenskej službe žena a muž sú rovnoprávni.

(3) Samostatnú duchovenskú službu koná duchov­ný, misijný duchovný, duchovný-katechéta a v inej cirkevnej službe alebo štátnom ústave zamestnaný du­chovný.

(4) a) Duchovného volí cirkevnozborové valné zhro­maždenie do veku 70 rokov. Naďalej zostáva vo svo­jom úrade aj po prekročení tejto vekovej hranice nažiadosť zboru, ale nemôže súčasne zastávať iné cir­kevné funkcie (ods. 3 §6).

b) Pri zastavaní svetských funkcií na úrovni Gene­rálnej cirkvi a seniorátov je veková hranica taktiež 70 rokov.

(5) Medzi duchovných patrí aj kaplán. Do služby sa prideľuje rozhodnutím Synodnej rady, po predchá­dzajúcom návrhu príslušného seniora.

(6) Levita je tiež duchovným, ak má cirkvou pred­písanú kvalifikáciu a vykonáva kazateľskú, misijnú a katechetickú službu pod dozorom a vedením toho du­chovného, ku ktorému ho Synodná rada pridelila na základe predchádzajúceho návrhu príslušného seniora.

(7) Duchovný je vo vieroučných veciach podria­dený zásadne iba svojej nadriadenej cirkevnej vrchnosti.

(8) Výchova duchovných sa koná v Synodou urče­ných duchovenských ústavoch. V prípade, ak Synoda rieši vzdelávanie teológov, prípadne levitov a kateché­tov na vlastnej pôde, jeho právne podklady sú uprave­né samostatným štatútom (ods. 2 §8).

**§16**

(1) Účelom cirkevnej misijnej práce je duchovné budovanie cirkvi. Hlavným prostriedkom misijnej prá­ce je hlásanie slova Božieho slovom i písmom, pravi­delné návštevy duchovného u členov cirkvi a pasto­rálna služba lásky medzi všetkými členmi cirkvi, najmä duchovná starostlivosť o členov cirkvi žijúcich v dcérocirkevných zboroch a diaspórach. Duchovno-pastiersku činnosť môže vyvíjať cirkev medzi svojimi ve­riacimi so zborovými spolupracovníkmi: v školách, v ústavoch zdravotníckej starostlivosti, v sociálnych domovoch, väzniciach, vojenských útvaroch, výchov­ných a iných zariadeniach.

(2) Cirkev sa zúčastňuje aj na práci vonkajšej misie, najmä na práci vonkajšej misie protestantských cirkví na Slovensku.

(3) Cirkev v rámci štátnych zákonov a nariadení mô­že vydržiavať charitatívne ústavy na pestovanie kres­ťanského spoločenstva v duchu bratskej lásky, a môže vychovávať a zamestnávať cirkevných pracovníkov na uskutočňovanie vnútornej misie a náboženskej vý­chovy. Ďalej môže zriadiť alebo udržiavať cirkevné ško­ly, doškoľovacie ústavy a konferenčné strediská, zaria­denia slúžiace na rekreáciu duchovných a svetských cirkevných funkcionárov; za účelom podpory cirkev­nej práce môže zriadiť rôzne spolky a nadácie.

(4) Povinnosťou cirkvi je starať sa o výchovu du­chovných a o ich odbornú kvalifikáciu v určených výchovných ústavoch v duchu reformovaného vierovy­znania (ods. 8 §15) a cirkev je oprávnená posúdiť od­bornú úroveň vzdelania absolventov spomínaných ústavou, a to všetko v súlade so všeobecne platnými štát­nymi zákonmi.

(5) Cirkev môže na vykonávanie domácich a zahra­ničných diakonických služieb prijímať dary od osôb právnických i fyzických.

(6) Na zlepšenie sociálneho postavenia vdov po du­chovných, ako aj ich rodín cirkev udržuje Pohrebný podporný fond.

**VIII. HLAVA**

**Cirkevné súdnictvo**

**§17**

(1) Sudcovská moc v cirkvi je uplatňovaná na prá­ve moci kľúčov (Mt 16,19). Sudcovská moc cirkvi sa vzťahuje na všetky záležitosti, ktoré v zmysle cir­kevnej samosprávy a riadenia vyžadujú sudcovskú po­moc a rozhodnutie cirkevného súdu.

(2) V cirkevno-disciplinárnych záležitostiach sú čle­novia cirkvi, jej duchovní a svetskí funkcionári podro­bení sudcovskej moci cirkvi. Cirkevné súdy rozho­dujú v záležitostiach disciplinárnych a cirkevno-správnych.

(3) Cirkevné súdy sú:

a) cirkevnozborový;

b) seniorálny;

c) generálnocirkevný súd.

(4) Disciplinárne priestupky cirkevných funkcioná­rov sú:

a) spáchanie takého trestného činu podľa štátnych zákonov, ktorý bol zavinený konaním pre spoločnosť nebezpečným;

b) porušenie cirkevnej ústavy alebo štatútov;

c) spáchanie činu, ktorým cirkev bola úmyselne po­škodená;

d) spáchanie činu alebo také opomenutie, ktoré sa protiví náboženskému cíteniu a dobrým mravom;

e) vzopretie sa alebo odpor, ako i štvanie proti na­riadeniam alebo opatreniam cirkevných vrchností vydaných v súlade so štátnymi zákonmi;

f) výsmech náboženstva alebo cirkevnej vrchnosti;

g) falošné obvinenie pred cirkevnou vrchnosťou;

h) každý taký čin, prejav ústny či písomný aučenieduchovných a iných funkcionárov pred verejnosťou, ktoré je v rozpore s ich úradnou prísa­hou alebo so štátnymi zákonmi;

i) činy kaplánov a levitov, ktorými je narušovaný kľud v cirkevnom zbore;

j) ak duchovný alebo iný cirkevný predstaviteľ po­ruší cirkevnú ústavu úmyselným zanedbávaním alebo ignorovaním svojich povinností, a tým ško­dí Generálnej cirkvi alebo cirkevnému zboru.

(5) Disciplinárne priestupky u členov cirkvi sú také činy alebo opomenutia, ktoré sa priečia náboženské­mu cíteniu, dobrým mravom a členstvu v cirkvi, ako aj neúcta a vzpieranie sa voči cirkevnej vrchnosti, po­kiaľ jednanie tejto vrchnosti je v súlade so štátnymi zákonmi.

(6) Disciplinárne tresty pre cirkevných funkcio­nárov za disciplinárne priestupky uvedené v ods. 4 tohoto paragrafu sú:

a) pokarhanie;

b) pozbavenie volebného práva na dobu 1-5 rokov;

c) odvolanie zo zastavaného úradu;

d) strata úradu;

e) vylúčenie z cirkvi.

(7) Disciplinárne tresty pre členov cirkvi za discip­linárne priestupky uvedené v ods, 5 tohoto paragrafu sú:

a) pokarhanie;

b) pozbavenie volebného práva na dobu 1-5 rokov;

c) vylúčenie z cirkvi.

(8) Pred cirkevno-súdne konanie patria tiež všetky sporné záležitosti, ktoré vznikli medzi duchovným a iným cirkevným zamestnancom, alebo medzi jednot­livými cirkevnými orgánmi, medzi cirkevnými zbormi alebo seniorátmi, ako aj sťažnosti proti voľbe cirkev­ných funkcionárov, ak nepatria do pôsobnosti iného cirkevno-správneho orgánu.

(9) Po uplynutí stanoveného disciplinárneho trestu, alebo po prejave úprimnej ľútosti alebo úprimnej snahy na polepšenie, je možné stanovený trest prerušiť a do­tyčnej osobe podmienečne umožniť ďalšiu cirkevnú službu.

**IX. HLAVA**

**Cirkevný majetok**

**§18**

Generálna cirkev, jednotlivé senioráty a cirkevné zbory môžu nadobudnúť od domácich izahraničnýchosôb alebo ústavov samostatný majetok, prijímať dob­rovoľné dary. Ďalej môžu od svojich členov vyberať cirkevné príspevky na úhradu svojich potrieb, res­pektíve na úhradu nákladov osôb poverených služob­nými úkonmi, vypísať zbierky od členov na taký účel, ktorý je v súlade s poslaním cirkvi.

**X. HLAVA**

**Všeobecné a záverečné ustanovenia**

**§19**

(1) Každý cirkevný zbor a seniorát vybavuje všetky svoje záležitosti na základe svojej samosprávy, pod do­zorom nadriadených cirkevných orgánov.

(2) Také rozhodnutia cirkevných orgánov nižšieho stupňa, ktoré odporujú cirkevnej ústave a štatútom, je povinný cirkevný orgán bezprostredne vyšší pozbaviť platnosti.

**§20**

(1) Vnútornú organizáciu Generálnej cirkvi, seniorátov a cirkevných zborov, spôsob rokovania a vedenia cirkevných záležitostí, pôsobnosť jednotlivých cirkevno-ústavných činiteľov, ich povinnosti a voľbu, organizáciu a rokovací poriadok cirkevných súdov, ďalej spôsob nadobudnutia, spravovania a scudzenia cirkevného majetku, nakoniec všetky ostatné, tu zvlášť nespomenuté predpisy vzťahujúce sa na spravovanie cirkvi, upravujú zvláštne cirkevné štatúty, ktoré vyná­ša Synoda podľa zásad uvedených v tejto cirkevnej ústave.

(2) Okrem Synodnej rady sú oprávnené aj iné cir­kevné orgány, so schválením vyšších cirkevných orgánov, vynášať štatúty vzťahujúce sa na usporiadanie ich záležitostí, ktoré ale nemôžu byť v rozpore s cir­kevnou ústavou alebo so štatútmi vyšších orgánov, a nemôžu naštrbiť práva zaručené touto ústavou pre niž­šie samosprávne orgány.

**§21**

Paragrafy vzťahujúce sa na voľby sa po prvý raz uplatnia po uplynutí terajšieho volebného cyklu, pri znovuzvolení Synody.

**§22**

Kým nebudú štatúty uvedené v 20. paragrafe tejto ústavy vyhlásené, zostávajú v platnosti všetky cirkevn**é** zákony a zvyklosti doteraz platné, ak neprotirečia ustanoveniam tejto ústavy.

**§23**

Táto ústava bola vyhotovená v jazyku slovenskom a maďarskom. Obe znenia sú zhodné.

**§24**

Táto ústava, ktorá bola potvrdená a schválená 14. decembra 2002 Synodou zasadajúcou v Chanave, nadobúda účinnosť uverejnením v úradnom orgáne Ge­nerálnej cirkvi, v Kalvínskych hlasoch. Týmto stráca doterajšia ústava svoju platnosť.

Schválené na 2. zasadnutí VII. Synody Reformovanej kresťanskej cirkvi na Slovensku,14. decembra 2002, v Chanave.